Λουίς Σουάρες

Ο **Λουίς Αλμπέρτο Σουάρες Ντίας** (*Luis Alberto Suárez Díaz*), γνωστός ως **Λουίς Σουάρες**, (ισπανική  προφορά ΔΦΑ: [ˈlwis ˈswaɾes], γεννήθηκε 24 Ιανουαρίου 1987) είναι Ουρουγουανός ποδοσφαιριστής. Ένας από τους καλύτερους Ουρουγουανούς ποδοσφαιριστές όλων των εποχών,  θεωρείται ως ένας από τους καλύτερους επιθετικούς της γενιάς του έχοντας ξεπεράσει τα 600 τέρματα σε επίσημους αγώνες στην καριέρα του, ενώ είναι και πρώτος σκόρερ όλων των εποχών για την εθνική ομάδα της χώρας του. 

Σε μικρή ηλικία έφυγε από το Σάλτο της Ουρουγουάης μαζί με την οικογένεια του και πήγαν στο Μοντεβιδέο στη Νασιονάλ, από όπου και ξεκίνησε την ποδοσφαιρική του καριέρα το 2005. Το 2006 πήγε στην Ολλανδία αγωνιζόμενος αρχικά με την Χρόνιγκεν και μετά με τον Άγιαξ. Ακολούθησε καριέρα στην Αγγλία με τη Λίβερπουλ, ενώ η κορύφωση ήρθε στην Ισπανία αγωνιζόμενος με τη Μπαρτσελόνα. Με την εθνική ομάδα της χώρας του αναδείχθηκε πρωταθλητής Νότιας Αμερικής το 2011.

## Καριέρα σε συλλόγους
### Νασιονάλ
Ο Σουάρες εντάχθηκε στην ομάδα των νέων της Νασιονάλ σε ηλικία 14 ετών. Στα 15 του σε αγώνα, χτύπησε με το κεφάλι του το διαιτητή της αναμέτρησης και αποβλήθηκε. Τον Μάιο του 2005, σε ηλικία 18 ετών, έκανε το ντεμπούτο του με αντίπαλο την ομάδα Τζούνιορ Ντε Μπαρακουίλα στο Κόπα Λιμπερταδόρες. Σημείωσε το πρώτο του γκολ τον Σεπτέμβριο του 2005 και βοήθησε τη Νασιονάλ να κατακτήσει το πρωτάθλημα της Ουρουγουάης σκοράροντας 10 γκολ σε 27 παιχνίδια. Τον εντόπισαν ανιχνευτές ταλέντων από τον ολλανδικό σύλλογο Χρόνινγκεν, οι οποίοι αρχικά είχαν πάει για να παρακολουθήσουν έναν άλλο ποδοσφαιριστή. Ο Σουάρες κέρδισε πέναλτι και σκόραρε απέναντι στη Ντεφενσόρ.

### Χρόνινγκεν
Στα 19 του χρόνια πήγε να παίξει στη Χρόνινγκεν, αρχικά, στη δεύτερη ομάδα. Σημείωσε αρκετά γκολ αλλά είχε επίσης και πειθαρχικά παραπτώματα. Σε ένα παιχνίδι με πέντε σκέλη (αγώνες) σκόραρε τέρματα αλλά πήρε τρεις κίτρινες κάρτες και μία κόκκινη. Σημείωσε 10 γκολ σε 29 αγώνες πρωταθλήματος με τη πρώτη ομάδα για να βοηθήσει τη Χρόνινγκεν να τερματίσει όγδοη στο ολλανδικό πρωτάθλημα τη σεζόν 2006–07.
Ο Άγιαξ είδε πως ο Σουάρες είχε λαμπρό μέλλον και πρόσφερε 3,5 εκατ. ευρώ στη Χρόνινγκεν για να τον αποκτήσει, όμως αυτή απέρριψε την προσφορά. Ο Σουάρες προσέφυγε στη δικαιοσύνη και στην επιτροπή διαιτησίας της KNVB με αποτέλεσμα την ίδια μέρα της εκδίκασης της υπόθεσης ο Άγιαξ να αυξήσει την προσφορά του στα 7,5 εκατ. ευρώ, η οποία έγινε αποδεκτή από τη Χρόνινγκεν.

### ΑΦΚ Άγιαξ
Ο Σουάρες υπέγραψε πενταετές συμβόλαιο με τον Άγιαξ και έκανε το ντεμπούτο με το σύλλογο στο Τσάμπιονς Λιγκ στον προκριματικό αγώνα με αντίπαλο τη Σλάβια Πράγας. Σημείωσε ένα γκολ στο πρώτο του παιχνίδι εκτός έδρας στο ολλανδικό πρωτάθλημα και δύο γκολ στον πρώτο του αγώνα στο Άμστερνταμ Αρένα. Ο Άγιαξ τερμάτισε δεύτερος στο πρωτάθλημα κατά την περίοδο 2007–08 και ο Σουάρες σκόραρε 17 γκολ. Στη σεζόν 2008–09 ο Άγιαξ κατετάγη στην τρίτη θέση του πρωταθλήματος με τον Σουάρες να σημειώνει 22 γκολ  και ήταν δεύτερος σκόρερ του πρωταθλήματος. 

Τη σεζόν 2009–10, ο Σουάρες έγινε αρχηγός της ομάδας του Άγιαξ. Ξεκίνησε τη σεζόν με χατ-τρικ στη νίκη με 4–1 με αντίπαλο τη Βάαλβαϊκ και συνέχισε με σειρά από γκολ σε όλα τα παιχνίδια της σεζόν. Σκόραρε δύο γκολ στο δεύτερο μέρος του τελικού του Ολλανδικού Κυπέλλου και τερμάτισε ως πρώτος σκόρερ της διοργάνωσης. Ο Άγιαξ νίκησε στον τελικό το με συνολικό σκορ 6–1 επί της Φέγενορντ, αλλά τερμάτισε δεύτερος στο πρωτάθλημα πίσω από την Τβέντε. Ο Σουάρες τελείωσε τη σεζόν ως πρώτος σκόρερ του πρωταθλήματος με 35 γκολ σε 33 παιχνίδια και είχε 49 γκολ σε όλες τις διοργανώσεις. Κέρδισε το βραβείο του ποδοσφαιριστή της χρονιάς στην Ολλανδία. 

Στις 20 Νοεμβρίου 2010, ο Σουάρες πρωταγωνίστησε σε σπάνιο περιστατικό, όταν δάγκωσε στον ώμο τον Ότμαν Μπακάλ της Αϊντχόφεν σε αγώνα που έληξε 0–0. Ο Άγιαξ τον άφησε εκτός για δύο παιχνίδια και τον τιμώρησε με πρόστιμο, το οποίο η ομάδα δήλωσε ότι θα δωρίσει για «καλό σκοπό». Η ολλανδική εφημερίδα Ντε Τέλεγκραφ τον χαρακτήρισε «Κανίβαλο του Αίαντα». Η Ποδοσφαιρική Ομοσπονδία της Ολλανδίας αύξησε τις αγωνιστικές που έπρεπε να μείνει ο Σουάρες εκτός σε επτά. Κατά τη διάρκεια της αναστολής ο Άγιαξ ήταν σε επαφή με άλλους ευρωπαϊκούς συλλόγους που ενδιαφέρονταν για τον παίκτη. Στις 28 Ιανουαρίου 2011 δέχθηκε προσφορά 26,5 εκατ. ευρώ από τη Λίβερπουλ. Συνολικά, ο Σουάρες σκόραρε 111 γκολ σε 159 εμφανίσεις με τον Άγιαξ. Ο Μάρκο φαν Μπάστεν του δίδαξε τεχνικές και κινήσεις που απαιτούνται για την επίθεση και το σκοράρισμα και πως να μην αντιδρά στα φάουλ.

### Λίβερπουλ
Τον Ιανουάριο του 2011 η Λίβερπουλ εντάσει τον παίκτη στο δυναμικό της. Τότε η ομάδα ήταν στην 12η θέση του βαθμολογικού πίνακα της Πρέμιερ Λιγκ, και με τη βοήθεια του Σουάρες, τερμάτισε στην έκτη. Τον Φεβρουάριο του 2012 κατέκτησε το πρώτο τρόπαιο στην καριέρα του με τη Λίβερπουλ καθώς η ομάδα του πήρε το Κύπελλο Αγγλίας. Ο Σουάρες με τις καλές εμφανίσεις του ανέβασε την ομάδα και αν δεν ήταν η ατυχία του Τζέραρντ με αντίπαλο την Τσέλσι, η Λίβερπουλ θα είχε πανηγυρίσει το πρωτάθλημα μετά από πολλά χρόνια. Ο ίδιος ήταν πρώτος σκόρερ της ομάδας με 30 γκολ σε όλες τις αναμετρήσεις και δεύτερος σκόρερ της Πρέμιερ Λιγκ με 23 γκολ. Ήταν μέλος της ομάδας της χρονιάς για του πρωταθλήματος. Τις 21 Απριλίου 2013 δάγκωσε τον Μπράνισλαβ Ιβάνοβιτς της Τσέλσι χωρίς να γίνει αντιληπτός από το διαιτητή. Για το περιστατικό δέχθηκε πρόστιμο από τον σύλλογο. Τη σεζόν 2013–14 ο Σουάρες σημείωσε 31 γκολ πρωταθλήματος και κέρδισε το Χρυσό Παπούτσι (μαζί με τον Κριστιάνο Ρονάλντο). Επίσης αναδείχθηκε Παίκτης της χρόνιας της PFA και έγινε ο πρώτος μη Ευρωπαίος που το κερδίζει.

### Μπαρτσελόνα
Στις 11 Ιουλίου 2014 η Μπαρτσελόνα ανακοίνωσε επίσημα τη μετακίνηση του παίκτη στη Βαρκελώνη. Το ποσό  ήταν 82,3 εκατομμύρια ευρώ, γεγονός που τον κατέτασσε ως έναν από τους ακριβότερους ποδοσφαιριστές στην ιστορία. Στη Μπαρτσελόνα συνεργάστηκε στην επίθεση με μαζί τους Λιονέλ Μέσι και Νεϊμάρ δημιουργώντας το περίφημο τρίο MSN από τα αρχικά των ονομάτων τους. Η πρώτη του χρονιά στη Μπαρτσελόνα συνοδεύτηκε από τρεμπλ (Πρωτάθλημα, Κύπελλο, Τσάμπιονς Λιγκ) και ο ίδιος σκόραρε 25 φορές και είχε 20 ασίστ σε όλες τις διοργανώσεις. Η επόμενη αγωνιστική περίοδος ήταν ακόμη πιο παραγωγική, καθώς ο Σουάρες σημείωσε 40 τέρματα στο πρωτάθλημα, όπου ήταν πρώτος σκόρερ και κέρδισε το δεύτερο ευρωπαϊκό χρυσό παπούτσι. Σκόραρε συνολικά 59 γκολ σε όλες τις διοργανώσεις, ενώ το MSN σημείωσε συνολικά 131 γκολ, καταρρίπτοντας το ρεκόρ των 122 της προηγούμενης χρονιάς. Τη σεζόν 2016–17 σκόραρε 37 γκολ και είχε και 16 ασίστ, ικανότητα που απέκτησε σταδιακά στην καριέρα του με την εργατικότητα και το υψηλό επίπεδο συνεργασίας του.

Τη σεζόν 2017–18 η Μπαρτσελόνα κατέκτησε ξανά το πρωτάθλημα και μάλιστα ήταν 43 αγώνες αήττητη, επίδοση ρεκόρ. Παράλληλα κατέκτησε και το Κύπελλο Ισπανίας για τέταρτη συνεχόμενη φορά. Ο Σουάρες σημείωσε συνολικά 31 γκολ και είχε 17 ασίστ στη χρονιά. Την επόμενη σεζόν η Μπαρτσελόνα κατέκτησε ξανά τη Λα Λίγκα και έφτασε μέχρι τα ημιτελικά της διοργάνωσης του Τσάμπιονς Λιγκ. Ο Σουάρες ολοκλήρωσε τη χρονιά με 25 γκολ και 10 ασίστ σε όλες τις διοργανώσεις. Η σεζόν 2019–20 ήταν η πρώτη μετά το 2007–8 στην οποία η Μπαρτσελόνα δεν κατέκτησε κάποιο τρόπαιο, ενώ παράλληλα σημαδεύτηκε από την ήττα με 2–8 από την Μπάγερν Μονάχου στο Τσάμπιονς Λιγκ, τη βαρύτερη τα τελευταία 70 χρόνια, στην οποία ο Σουάρες σημείωσε το δεύτερο γκολ. Αυτή ήταν και η τελευταία του χρονιά στη Μπαρτσέλονα καθώς ο νέος προπονητής της ομάδας Ρόναλτ Κούμαν ανακοίνωσε ότι δεν τον υπολόγιζε στη νέα ομάδα του συλλόγου. Σημείωσε 195 γκολ με την Μπαρτσελόνα, επίδοση η οποία τον κατατάσει ως τρίτο σκόρερ στην ιστορία του συλλόγου.

thumb|Το 2014 με τη Μπαρτσελόνα

### Ατλέτικο Μαδρίτης
Ο Σουάρες στις 23 Σεπτεμβρίου 2020 υπέγραψε διετές συμβόλαιο με την Ατλέτικο Μαδρίτης. Την προτελευταία αγωνιστική ο Σουάρες σκόραρε το νικητήριο τέρμα στη νίκη της Ατλέτικο με 2–1 με αντίπαλο τη Οσασούνα, με το οποίο η Ατλέτικο εξασφάλισε μαθηματικά το πρωτάθλημα. Ολοκλήρωσε τη χρονιά με 21 γκολ στο πρωτάθλημα.

### Νασιονάλ
Στις 27 Ιουλίου 2022 ο Σουάρες ανακοίνωσε τη μεγάλη επιστροφή του στη Νασιονάλ Μοντεβιδέο έπειτα από 16 χρόνια, αποφασίζοντας να γυρίσει στην πατρίδα του και να αγωνιστεί ξανά με την ομάδα που ξεκίνησε την καριέρα του. Κατά την επιστροφή του πέτυχε πέντε γκολ σε 11 παιχνίδια και κατέκτησε το πρωτάθλημα Clausura στα μέσα Οκτωβρίου. Στις 30 Οκτωβρίου με δύο γκολ έδωσε στη Νασιονάλ τη νίκη στην παράταση (τελικό αποτέλεσμα (1–4) απέναντι στη Λίβερπουλ και την έστεψε πρωταθλήτρια Ουρουγουάης για 49η φορά στην ιστορία της.

### Γκρέμιο
Στις 31 Δεκεμβρίου 2022 ο Σουάρες υπέγραψε συμβόλαιο στη Γκρέμιο. Σημείωσε χατ τρικ στον τελικό του *Recopa Gaúcha*, ενώ κατέκτησε και το Καμπεονάτο Γκαούτσο σημειώνοντας το νικητήριο γκολ στη νίκη με 1–0 με πέναλτι στο δεύτερο τελικό με αντίπαλο την Σοσιεντάντε Εσπορτίβα Ρεκρεατίβα Κασίας ντο Σουλ. Το 2023 αναδείχθηκε καλύτερος παίκτης του βραζιλιάνικου πρωταθλήματος χάρη στα 26 γκολ και τις 17 ασίστ σε 53 επίσημους αγώνες, στοιχεία που οδήγησαν στη μεταγραφή του στην Ίντερ Μαϊάμι, που ανακοινώθηκε στις 22 Δεκεμβρίου της ίδιας χρονιάς.

## Εθνική ομάδα

Ξεκίνησε την καριέρα του από τις μικρές εθνικές ομάδες και έκανε το ντεμπούτο του στην Εθνική ομάδα των ανδρών στις 7 Φεβρουαρίου 2007 με αντίπαλο την Κολομβία κερδίζοντας δύο πέναλτι. Στον τρίτο αγώνα απέναντι στη Βολιβία για τα προκριματικά του επερχόμενου Παγκοσμίου Κυπέλλου σημείωσε το πρώτο του γκολ στη νίκη με 5–0.
Η πρώτη και από τις αξιομνημόνευτες στιγμές στη διεθνή του καριέρα, ήταν η απόκρουσή του με το χέρι στη γραμμή της εστίας του στον αγώνα του Παγκοσμίου Κυπέλλου του 2010 με αντίπαλο τη Γκάνα, προκειμένου να σώσει την ομάδα του από βέβαιο γκολ. Η επακόλουθη αποτυχία του Ασαμόα Τζιάν να σκοράρει στην εκτέλεση δικαίωσε την προσπάθεια του Σουάρες, έστω και αν ο ίδιος αποβλήθηκε. Το παιχνίδι έληξε ισόπαλο με 1–1 και η Ουρουγουάη προκρίθηκε στα ημιτελικά νικώντας στα πέναλτι. «Το δικό μου είναι το πραγματικό χέρι του Θεού» δήλωσε μετά τον αγώνα ο Ουρουγουανός.

Το 2011 σημείωσε τέσσερα γκολ με την εθνική ομάδα της Ουρουγουάης και τη βοήθησε να φτάσει στον τελικό του Κόπα Αμέρικα, όπου και κατέκτησε το κύπελλο σκοράροντας και στον τελικό απέναντι στην Παραγουάη (αποτέλεσμα 3–0), ενώ αναδείχθηκε και καλύτερος παίκτης της διοργάνωσης. Συμμετείχε σε δύο ακόμα Παγκόσμια Κύπελλα, το 2014 σημειώνοντας δύο γκολ και το 2018 ισάριθμα και συνολικά επτά στη μεγαλύτερη ποδοσφαιρική διοργάνωση. Είναι πρώτος σκόρερ όλων των εποχών για την εθνική Ουρουγουάης με 69 γκολ.

## Στατιστικά στοιχεία με την εθνική ομάδα

## Τίτλοι

***Νασιονάλ**
** Πρωτάθλημα Ουρουγουάης (2): 2006, 2022

***Άγιαξ**
**Πρωτάθλημα Ολλανδίας: 2011
**Κύπελλο Ολλανδίας: 2010
**Σούπερ Καπ Ολλανδίας: 2007

***Λίβερπουλ**
**Λιγκ Καπ Αγγλίας: 2012

***Μπαρτσελόνα**
**Πρωτάθλημα Ισπανίας: 2015, 2016, 2018, 2019
**Κύπελλο Ισπανίας: 2015, 2016, 2017, 2018
**Σούπερ Καπ Ισπανίας: 2016, 2018
**Τσάμπιονς Λινγκ: 2015
**ΟΥΕΦΑ Σούπερ Καπ: 2015

***Ατλέτικο Μαδρίτης**
**Πρωτάθλημα Ισπανίας: 2021

***Γκρέμιο**
** Recopa Gaúcha: 2023
** Καμπεονάτο Γκαούτσο: 2023

***Εθνική Ουρουγουάης**
**Κόπα Αμέρικα: 2011

## Ατομικές διακρίσεις

* Καλύτερος παίκτης Πρωταθλήματος Ολλανδίας : 2009–10
* Πρώτος σκόρερ πρωταθλήματος Ολλανδίας : 2009–10
* Καλύτερος παίκτης Κόπα Αμέρικα : 2011 
* Καλύτερη ομάδα Κόπα Αμέρικα : 2011
* Καλύτερος παίκτης Πρωταθλήματος Αγγλίας : 2013–14
* Πρώτος σκόρερ πρωταθλήματος Αγγλίας : 2013–14
* Χρυσό Παπούτσι (2): 2013–14, 2015–16
* ΟΥΕΦΑ Τσάμπιονς Λιγκ ομάδα της χρονιάς (2): 2014–15, 2015–16
* ESM ομάδα της χρονιάς (3) : 2013–14, 2014–15, 2015–16
* Πρώτος σκόρερ Παγκοσμίου Κυπέλλου Συλλόγων : 2015
* Καλύτερος παίκτης Παγκοσμίου Κυπέλλου Συλλόγων : 2015
* Πρώτος σκόρερ πρωταθλήματος Ισπανίας : 2015–16
* Πρώτος σκόρερ Κυπέλλου Ισπανίας : 2015–16

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος 
* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα

## Παραπομπές


## Εξωτερικοί σύνδεσμοι

 
* 

Κατηγορία:Ουρουγουανοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ουρουγουανοί ποδοσφαιριστές στο εξωτερικό
Κατηγορία:Ποδοσφαιριστές ΑΦΚ Άγιαξ
Κατηγορία:Ποδοσφαιριστές Λίβερπουλ Φ.Κ.
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Πριμέρα Ντιβιζιόν Ουρουγουάης
Κατηγορία:Ποδοσφαιριστές Εθνικής Ουρουγουάης
Κατηγορία:Ποδοσφαιριστές Κόπα Αμέρικα 2011
Κατηγορία:Ποδοσφαιριστές ΦΚ Χρόνινγκεν
Κατηγορία:Ποδοσφαιριστές Κλουμπ Νασιονάλ ντε Φούτμπολ
Κατηγορία:Ποδοσφαιριστές Ίντερ Μαϊάμι 
Κατηγορία:Ξένοι ποδοσφαιριστές στις Ηνωμένες Πολιτείες Αμερικής 
Κατηγορία:Ξένοι ποδοσφαιριστές στην Ισπανία
Κατηγορία:Ξένοι ποδοσφαιριστές στην Αγγλία
Κατηγορία:Ξένοι ποδοσφαιριστές στην Ολλανδία
Κατηγορία:Ποδοσφαιριστές ολυμπιακής ομάδας Ουρουγουάης
Κατηγορία:Ποδοσφαιριστές Εθνικής Ουρουγουάης Κ20
Κατηγορία:Ποδοσφαιριστές Κυπέλλου Συνομοσπονδιών FIFA 2013
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Κόπα Αμέρικα 2019
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:FIFA Century Club
Κατηγορία:Ποδοσφαιριστές στους Θερινούς Ολυμπιακούς Αγώνες 2012
Κατηγορία:Νικητές Χρυσού Παπουτσιού
Κατηγορία:Παίκτες νικητές Κόπα Αμέρικα
Κατηγορία:Ποδοσφαιριστές Κόπα Αμέρικα 2021
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Ατλέτικο Μαδρίτης
Κατηγορία:Ποδοσφαιριστές Παγκοσμίου Κυπέλλου 2022